Diari Oficial de la Generalitat Valenciana


Sumari del DOGV 301, del 04-11-1985 (1985/805232)

ORDRE de 14 de setembre de 1985, de la Conselleria d'Indústria, Comerç i Turisme, sobre prescripcions tècniques a acomplir pels vehicles que es dediquen al transport escolar o de menors.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   301

Data del DOGV
:   04-11-1985

Secció del DOGV
:   ALTRES DISPOSICIONS

Número del document
:   1985/805232


Data del document
:   14-10-1985

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

Ordre de 14 d'octubre de 1985, de la Conselleria d'Indústria, Comerç i Turisme, sobre prescripcions tècniques a complir pels vehicles que es dediquen al Transport Escolar o de menors.  
El Reial Decret 2296/1983 de 25 d'agost, contempla els requisits que es consideren necessaris per a aconseguir una més gran seguretat en la realització del Transport Escolar, i entre ells els que hauran d'acomplir els vehicles que hagen de realitzar aquest servei. I al seu article 4.r, punts 3 i 4 així com a l'Ordre de 26 d'octubre de 1983, del Ministeri d?Indústria i Energia que el desenvolupa, s'hi recullen les prescripcions tècniques a què estan sotmesos els esmentats vehicles.   
Considerada la figura de l'acompanyant com a un element de seguretat important, el Decret 77/1984, del Consell de la Generalitat Valenciana obliga a la presència d'aquest al vehicle sempre que es transporten més de 15 xiquets menors de 10 anys, encara que s'hi acomplesquen les prescripcions tècniques abans esmentades, per a que hi haja una més gran seguretat en la realització del Transport Escolar.   
En l'aplicació pràctica de les disposicions abans esmentades s'hi han detectat dos tipus de problemes, per una banda la necessitat de concretar les especificacions tècniques de determinats dispositius, i, per altra, tots els derivats de l'intent d'introduir determinats mecanismes en vehicles ja construïts d'acord amb altres premisses, i en alguns casos radicalment oposades. Aquest és el cos de les portes, fonamentalment la de darrere, en les quals no pot assegurar-se que, en tots els casos, els dispositius a instal·lar aconseguesquen una millora a nivell de seguretat, per la qual cosa resultaria preferible de mantenir l'esmentada porta inutilitzada durant el règim moral de la prestació del servei.   
Per tot açò, aquesta Conselleria ha disposat el següent:   
Article primer  
Tots els vehicles que acomplesquen els requisits establerts al Reial Decret 2296/1983, de 25 d'agost i OM de 26 d'octubre de 1983, amb els aclariments que figuren a l'article 2.n de la present disposició, seran considerats aptes per al Transport Escolar, i així se'ls consignarà a la targeta ITV, després que la inspecció comprove tots aquests aspectes.   
Article segon.-Gomes de protecció  
Hauran de cobrir una amplària total de 50 mm. entre les dues vores metàl·liques de les portes.   
Dispositiu de tancament de dos temps: El dispositiu que contempla el punt 9.3.2.3.5 del Annex I de l'Ordre Ministerial de 26 d'octubre de 1983, haurà de ser instal·lat de tal forma que la força màxima que puga fer la vora de la porta contra qualsevol obstacle en la fase de tancament, siga compresa entre 50 i 150 N.   
Article tercer  
Els vehicles que es matriculen després de 1'1 de gener de 1986 hauran d'acomplir, en la seua integritat, per tal de ser destinats a Transport Escolar o de menors, tots els requisits exigits als articles Primer i Segon de la present disposició.  
Article quart  
Els vehicles matriculats amb anterioritat a l'1 de gener de 1986 podran optar per una de les dues alternatives següents:   
a) Complir, en la seua totalitat, amb el que disposen els articles Primer i Segon.   
b) Complir amb el que disposen els articles Primer i Segon, llevat dels requisits exigibles a les portes de darrere dels vehicles, siguen articulades o no, que podran ser obviats sempre que es procedesca a la inutilització de les susdites portes, d'acord amb les condicions que s'assenyalen a continuació:   
1. La porta de darrere no serà utilitzada com a entrada ni com a eixida durant la prestació del servei llevat d'un cos d'emergència.   
2. Amb aquesta finalitat, el titular del servei, en sol·licitar la inspecció tècnica del vehicle, farà constar aquesta limitació comprometent-s'hi, alhora, a posar els mitjans necessaris per que aquest aspecte siga conegut pels usuaris del vehicle de transport escolar.   
3. A la inspecció tècnica haurà de comprovar-se que la porta de darrere és dotada d'un enclavament que entrebanque la seua apertura, si aquesta no es accionada des del lloc de conducció mitjançant un dispositiu neumàtic, hidràulic o elèctric.   
4. No seran exigibles els dispositius òptics per a detectar les posicions d'oberta o tancada, per a la porta de darrere, assenyalats als punts 3.2 i 3.3 de l'Annex de l'Ordre Ministerial de 26 d'octubre de 1983.   
5. Igualment no seran exigibles a la porta de darrere dels autobussos articulats els dispositius que per a ella contempla el 4.1 del Annex I de l'Ordre Ministerial de 26 d'octubre de 1983.   
6. Els vehicles que s'emparen en aquesta alternativa, una vegada superada la prova tècnica, se'ls hi anotarà, a la targeta ITV, la limitació que aquesta Ordre imposa per a la prestació del servei, amb la llegenda "Porta de darrere tancada".   
Article cinqué  
Aquells vehicles que abans de l'1 de gener de 1986 no haguessen procedit a complimentar el que disposa la present Ordre, en qualsevol de les dues opcions assenyalades, no podrà realitzar Transport Escolar o de menor a partir d'aquesta data.   
Article sisé  
La present Ordre entrarà en vigor el mateix dia de la seua publicació al Diari Oficial de la Generalitat Valenciana.   
València, a 14 d'octubre de 1985.   
El Conseller d?Indústria, Comerç i Turisme,  
SEGUNDO BRU I PARRA